Mies on riehunut teräaseen kanssa kaupan pihalla Mikkelin Rantakylässä, kertoo Itä-Suomen poliisilaitos tiedotteessa. Poliisi kertoo joutuneensa käyttämään asetta miehen taltuttamiseksi.

Mies hakkasi pysäköityjä autoja teräaseella, tiedotteessa kerrotaan.

Poliisi kertoo käskyttäneensä miestä, mutta hän ei luopunut teräaseesta. Kun lievemmät voimakeinot eivät auttaneet miehen vastarinnan murtamiseksi, joutui poliisi lopulta käyttämään asetta ja ampui miestä alaraajaan. Miehelle annettiin kiinnioton jälkeen ensiapua ja hänet vietiin sairaalahoitoon.

Koska poliisi käytti tilanteen yhteydessä ampuma-asetta vastarinnan murtamiseksi, tapauksen tutkinta hoidetaan Hämeen poliisilaitoksessa ja tutkinnanjohtajana toimii syyttäjä, sanotaan tiedotteessa.

Poliisi sai hälytyksen tapahtuneesta keskiviikkona iltaseitsemän jälkeen.